## El Consell aprova la pròrroga del conveni amb el Cadastre per a l’intercanvi d’informació sobre el mercat immobiliari

*** L’acord permetrà a l’Agència Tributària Valenciana agilitzar les gestions que du a terme i millorar la qualitat del seu servici
* El Cadastre facilitarà a la Generalitat els valors de referència dels immobles, les descripcions cadastrals i la motivació del seu càlcul**

El Consell ha aprovat la pròrroga del conveni de col·laboració entre l’Agència Tributària Valenciana (ATV) i la Direcció General del Cadastre, dependent del Ministeri d’Hisenda, per a l’intercanvi d’informació sobre el mercat immobiliari i per a la coordinació de les actuacions que duguen a terme les dos administracions relatives al valor de referència dels immobles.

Este acord, que tindrà una vigència de quatre anys, permetrà a l’ATV agilitzar les gestions que du a terme i millorar la qualitat del seu servici, ja que li facilitarà l’accés a dades elaborades de manera exclusiva pel Cadastre, que podran ser usades per l’Administració valenciana per als seus fins.

Gràcies a esta col·laboració, la Direcció General del Cadastre posarà a la disposició de l’ATV les anàlisis prèvies, resultats, productes i servicis associats als informes anuals del mercat immobiliari que faça a través dels sistemes d’informació cadastrals.

També facilitarà, a través de la Seu Electrònica del Cadastre, els valors de referència dels immobles, les descripcions cadastrals, la motivació del seu càlcul i els restants elements necessaris per a la seua determinació.

Així mateix, el Cadastre proporcionarà els informes de ratificació o correcció dels valors de referència dels immobles que la Generalitat li requerisca perquè els reba a través de la seua seu electrònica.

**Compromisos de l’ATV**

Per la seua part, l’Agència Tributària Valenciana posarà a la disposició de la Direcció General del Cadastre els resultats de les comprovacions de valors que realitze, a l’efecte de l’impost sobre successions i donacions i de l’impost sobre transmissions patrimonials i actes jurídics documentats, quan no hi haja valor de referència o este no puga ser certificat per la Direcció General del Cadastre.

També remetrà al Cadastre la informació que considere rellevant als seus interessos sobre les anàlisis, resultats i productes continguts en els informes anuals del mercat immobiliari.

Igualment, l’ATV digitalitzarà i incorporarà als sistemes d’informació cadastral la documentació justificativa aportada per les persones interessades. Igualment, posarà en coneixement de la Direcció General del Cadastre, a través del mapa de gestió, els fets, actes, negocis i altres circumstàncies que conega en l’exercici de les seues competències relacionades amb els béns immobles susceptibles d’originar una incorporació o modificació en el Cadastre Immobiliari.

A més, en els supòsits en els quals siga procedent la correcció del valor de referència, l’administració tributària valenciana tindrà la facultat potestativa de fer la gravació en la base de dades cadastral de les dades físiques, jurídiques i econòmiques necessàries a tal fi.

Fecha: 28/01/2025